Na temelju članka 38. stavka 1. točka 5. i članka 36. stavka 2. Društvenog ugovora trgovačkog društva Usluga d.o.o. za obavljanje komunalnih djelatnosti, Pazin, Uprava društva, dana 19.03.2019. godine donijela je

**O D L U K U**

**o načinu provedbe javnog natječaja i uvjetima za imenovanje članova uprave trgovačkog**

**društava Usluga d.o.o. Pazin**

**Članak 1.**

Ovom Odlukom određuje se način provedbe javnog natječaja i uvjeti za imenovanje članova uprave trgovačkog društava Usluga d.o.o.

**Članak 2.**

Postupak imenovanja članova uprave trgovačkog društava započinje objavljivanjem javnog natječaja.

Odluku o raspisivanju javnog natječaja, u skladu s uvjetima propisanim Društvenim ugovorom i ovom Odlukom, donosi Nadzorni odbor.

Nadzorni odbor raspisuje javni natječaj najranije 60 dana prije isteka mandata članova uprave, a u slučaju prestanka članstva u upravi prije isteka mandata (opoziv, ostavka i drugo) Nadzorni odbor raspisuje javni natječaj u roku od osam dana od dana prestanka članstva u upravi.

Javni natječaj iz stavka 1. ovog članka objavit će se na mrežnim stranicama trgovačkog društva Usluga d.o.o., a obavijest o objavi javnog natječaja objavit će se u dnevnom tisku.

**Članak 3.**

Za člana uprave trgovačkog društva iz članka 1. ove Odluke može biti imenovana fizička osoba koja je potpuno poslovno sposobna te koja osim uvjeta propisanih Zakonom o trgovačkim društvima i Društvenim ugovorom, ispunjava i sljedeće uvjete:

1. da ima završen stručni studij ili preddiplomski sveučilišni studij ili završen preddiplomski i diplomski sveučilišni studij ili integrirani preddiplomski i diplomski sveučilišni studij,

2. da ima najmanje pet godina radnog iskustva,

3. da dobro poznaje komunalne djelatnosti,

4. da kao član trgovačkog društva, izvršni direktor, član uprave ili član nadzornog, odnosno upravnog odbora nije pravomoćno osuđen na naknadu štete trgovačkom društvu ili njegovim vjerovnicima,

5. da se izvan vršenja dužnosti člana uprave trgovačkog društva kao fizička osoba neće baviti poslovima iz predmeta poslovanja trgovačkog društva, odnosno da se tim poslovima neće baviti pravna osoba čiji je on član, izvršni direktor, član uprave ili član nadzornog, odnosno upravnog odbora,

6. da članstvom u upravi trgovačkog društva nije u sukobu interesa,

7. da ne postoje zapreke iz članka 239. stavak 2. Zakona o trgovačkim društvima.

**Članak 4.**

Prijave kandidata za članove uprave trgovačkog društava podnose se Nadzornom odboru u pisanom obliku, u roku određenom javnim natječajem, a koji ne može biti kraći od 8 dana.

Kandidati su dužni uz prijavu dostaviti

-- životopis u kojem će u skladu s dostavljenim dokazima obrazložiti ispunjavanje uvjeta iz članka 3. ove Odluke,

– dokaz o odgovarajućem stupnju obrazovanja u skladu s člankom 3. stavkom 1. podstavkom 1. ove Odluke, odnosno izvornik ili presliku diplome, a kandidat koji je odgovarajući stupanj obrazovanja stekao izvan Republike Hrvatske dužan je dostaviti izvornik diplome zajedno s prijevodom ovlaštenog sudskog tumača za predmetni jezik i potvrdu o priznatoj visokoškolskoj kvalifikaciji od nadležnog tijela ili agencije Republike Hrvatske,

– potvrdu Hrvatskog zavoda za mirovinsko osiguranje iz koje je razvidno da kandidat ima pet godina radnog iskustva,

– uvjerenje nadležnog suda da protiv kandidata nije doneseno pravomoćno rješenje o provođenju istrage, da ne postoji potvrđena optužnica, da nije donijeta presuda o izdavanju kaznenog naloga te da nije donijeta nepravomoćna presuda koje ne smije biti starije od 15 dana od dana podnošenja prijave,

– izjavu kandidata ovjerenu kod javnog bilježnika, pod kaznenom i materijalnom odgovornošću, o nepostojanju okolnosti iz članka 239. stavka 2. Zakona o trgovačkim društvima i članka 3. točke 4., 5. i 6. ove Odluke, koja u trenutku raspisivanja javnog natječaja ne smije biti starija od 15 dana.

Nepravovremene i nepotpune prijave na javni natječaj neće se razmatrati.

**Članak 5.**

Nadzorni odbor utvrđuje listu kandidata koji ispunjavaju uvjete iz javnog natječaja.

Nadzorni odbor može pozvati kandidate koji ispunjavaju uvjete iz javnog natječaja na razgovor (intervju).

Nadzorni odbor podnosi Skupštini trgovačkog društva izvješće o provedenom postupku javnog natječaja s obrazloženim prijedlogom kandidata za članove Uprave, kao i cjelokupnu utvrđenu listu kandidata koji ispunjavaju uvjete iz javnog natječaja.

**Članak 6.**

Skupština društva donosi odluku o imenovanju članova Uprave društva iz reda kandidata koji ispunjavaju uvjete iz javnog natječaja.

Protiv odluke Skupštine o imenovanju članova Uprave ne postoji mogućnost žalbe ili drugog pravnog lijeka.

**Članak 7.**

Riječi i pojmovi koji imaju rodno značenje korišteni u ovoj Odluci odnose se jednako na muški i ženski rod, bez obzira jesu li korišteni u muškom ili ženskom rodu.

**Članak 8.**

Ova Odluka stupa na snagu danom dobivanja suglasnosti Nadzornog odbora u skladu s člankom 30. stavkom 1. točkom 1. i člankom 38. stavkom 2. Društvenog ugovora trgovačkog društva Usluga d.o.o. Pazin, a objavit će se na mrežnim stranicama trgovačkog društva.

U Pazinu, 19.03.2019. Predsjednik uprave:

Broj: 204-1/19 Dragan Šipraka, dipl. ing., v.r.